রুটা মেইলুটাইট
রুটা মেইলুটাইট (আধ্বব: [ruːˈt̪ɐ mʲɛɪɫʊˈt̪ʲîːt̪ʲeː]; জন্ম: ১৯ মার্চ, ১৯৯৭) কাউনাসে জন্মগ্রহণকারী লিথুয়ানিয়ার বিখ্যাত সাঁতারু। পনের বছর বয়সেই তিনি লিথুয়ানিয়ার প্রমিলা সাঁতারে এগারোবার রেকর্ড ভঙ্গ করেন। ২০১১ সালে তুরস্কের ত্রাবজোনে অনুষ্ঠিত ইউরোপীয় যুব গ্রীষ্মকালীন অলিম্পিক উৎসবে ১০০ মিটার ব্রেস্টস্ট্রোকে স্বর্ণপদক, ৫০ মিটার ফ্রিস্টাইলে রৌপ্যপদক ও ১০০ মিটার ফ্রিস্টাইলে ব্রোঞ্জপদক জয় করেন। লন্ডনে অনুষ্ঠিত ২০১২ সালের গ্রীষ্মকালীন অলিম্পিকে মেইলুটাইট প্রমিলাদের ১০০ মিটার ব্রেস্টস্ট্রোকে ১:০৫.৪৭ সময় নিয়ে স্বর্ণপদক লাভ করেন। এরফলে তিনি লিথুয়ানিয়ার সর্বকনিষ্ঠ অলিম্পিক স্বর্ণপদক জয়ী ক্রীড়াবিদের মর্যাদা লাভ করেন। সেমি-ফাইনালে তিনি ১:০৫.২১ সময় নিয়ে ইউরোপীয় রেকর্ড ভঙ্গ করেছিলেন। ২০১৩ সালে তিনি ০.০১ সেকেন্ড সময়ের ব্যবধানে নিজ ইউরোপীয় রেকর্ড ভেঙ্গে ফেলেন। ২০১৩ সালে বার্সেলোনায় অনুষ্ঠিত বিশ্ব সাঁতার চ্যাম্পিয়নশীপে ১০০ ও ৫০ মিটার ব্রেস্টস্ট্রেকে নিজ সেরা রেকর্ড ভাঙ্গেন। রুটা মেইলুটাইট প্লাইমাউথ কলেজে সাঁতারে বৃত্তিধারী এবং প্লাইমাউথ লিয়েন্ডার সুইমিং পরিকল্পনায় কোচ জন রুডের কাছে প্রশিক্ষণ নিচ্ছেন।